Пейре Карденал
Ни ястреб, нито пък орел…

Превод от окситански: Симеон Хаджикосев, 1990

chitanka.info

Ни ястреб, нито пък орел

са с усета на лешояд,

тъй както попът, пръв довел

отгде мирише на богат.

Другар му става светостта,

а щом го пипне болестта,

богатства му се завещават,

що близките не притежават.

Французинът, попът умел

са първи в този занаят;

предателят, лихварят смел

ги следват малко по-назад.

Измамата и подлостта

цъфтят наравно с хитростта,

но както много често става,

днес всеки лесно ги познава.

Да знаеш на какъв ченгел

върти се грешният благат.

Разбойник, току-виж, дошел,

ограби го до шушка, брат.

А сетне идва и смъртта

и го заравят във пръстта,

и гробът роден дом му става,

и нищичко не му остава.

Защо, човече неумел,

с пороци толкоз си чреват,

нали теб Бог те е довел

от нищото на този свят.

Отдаваш се на глупостта,

щом Бог не следваш в светостта

и, току-виж, те осиява

на Юда горестната слава.

О, Боже, с милост си дошел,

склони над нас лика си свят,

от пъклото да би отвел

и всеки грешник глуповат.

Ти избави го от калта,

в която тъне от лета,

прости му, Господи, тогава,

изповедта те задължава.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.